次韵无咎閻子常携琴八村
作者：黄庭堅
朝代：宋

paragraphs: 士寒餓，古猶今，向來亦有子桑琴。
倚楹嘯歌非寓淫，伯牙山高水深深，萬世丘壟一知音。
閻君七絃抱幽獨，晁子爲之梁父吟。
天寒絡緯悲向壁，秋高風露聲入林。
冷絲枯木拂珠網，十指乃能寫人心。
村村擊鼓如鳴鼉，豆田見角穀成螺。
歲豐寒士亦把酒，滿眼飣餖梨棗多。
晁家公子屢經過，笑談與世殊臼科。
文章落落映晁董，詩句往往妙陰何。
閻夫子，勿謂知人難，使琴抑怨久不和。
明光晝開九門肅，不令高才牛下歌。